
הכנסת העשרים
מושב רביעי
פרוטוקול מס' 1030
מישיבת ועדת הכספים
יום שני, כ"ב באייר התשע"ח (07 במאי 2018), שעה 12:10
סדר היום:
רשימת בוחנים לוועדות בחינה למינוי עובדים במשרד מבקר המדינה
נכחו:

חברי הוועדה: 
משה גפני – היו"ר
איתן ברושי

מיקי לוי

רחל עזריה

סתיו שפיר
חברי הכנסת:
יוליה מלינובסקי
מוסי רז
מוזמנים: 
	יחזקאל (חזי) שעיה
	–
	סמנכ"ל למינהל משאבי אנוש, משרד מבקר המדינה

	שמואל דנון
	–
	עוזר למנהל החטיבה למינהל, משרד מבקר המדינה


ייעוץ משפטי: 

שלומית ארליך
ראש תחום פרלמנטרי בכירה בוועדה:
ליאת קרפטי
רישום פרלמנטרי:
אירית שלהבת
רשימת בוחנים לוועדות בחינה למינוי עובדים במשרד מבקר המדינה

היו"ר משה גפני:
אנחנו עוברים לסעיף הבא בסדר היום: רשימת בוחנים לוועדות בחינה למינוי עובדים במשרד מבקר המדינה. מי מציג את זה? בבקשה. 
יחזקאל (חזי) שעיה:
אני סמנכ"ל למינהל משאבי אנוש במשרד מבקר המדינה. 
היו"ר משה גפני:
אתה אורח רצוי וקבוע בוועדה.
יחזקאל (חזי) שעיה:

עונג לי. 

היו"ר משה גפני:
לא תמיד זה עונג. האם אתה יכול להסביר למה זה מגיע לכאן בכלל? אין עובדים קבועים? אני שואל את זה בכל פעם שאתם מביאים את הרשימה. 
יחזקאל (חזי) שעיה:
נכון, ואסביר את זה פעם נוספת. בהתאם לסעיפים 26 ו-41 לחוק שירות המדינה (מינויים), ועדת השירות אמורה לאשר לנו את הבוחנים למכרזים. ועדת השירות שלנו זה ועדת הכספים של הכנסת. 

יוליה מלינובסקי (ישראל ביתנו):

מה זה בוחנים למכרזים?
יחזקאל (חזי) שעיה:

במכרזים לכוח אדם יושבים נציג המשרד, היושב-ראש הוא מהמשרד, ובוחן חיצוני שהוא למעשה נציג ציבור. הייתה לנו התדיינות בבית המשפט לגבי השתתפות של נציג ציבור גם במכרזים פנימיים, כפי שנהוג בשירות המדינה. אצלנו זה לא היה נהוג. הגענו להסכמה, גם עם העובדים וגם עם בית המשפט, שאנחנו נמנה נציג ציבור גם כן במכרזים פנימיים. 
יוליה מלינובסקי (ישראל ביתנו):
בכל משרדי הממשלה?
יחזקאל (חזי) שעיה:
אני מדבר על משרד מבקר המדינה. יש לנו הסכם חתום, שאושר על ידי בית משפט, שאנחנו נמנה נציג ציבור גם במכרזים פנימיים. 

יוליה מלינובסקי (ישראל ביתנו):
אז מי יהיה נציג ציבור אצלכם?

יחזקאל (חזי) שעיה:
אז כתבנו נוהל איך נמנה את נציג הציבור. הנוהל הזה קובע שנפרסם מודעה בעיתון. פרסמנו מודעה בעיתון, אנשים הגישו מועמדות ואנחנו בחנו אותם, בדקנו את תנאי הסף שלהם מבחינת השכלה ותפקידים בעבר, בדקנו את הרישום הפלילי (ר"פ) שלהם, בדקנו את הרישום המשמעתי שלהם בנציבות שירות המדינה, אם הם היו פעם עובדי מדינה. לאחר מכן זה עבר בדיקה גם של הייעוץ המשפטי שלנו וגם בחנו את היכולות שלהם למלא את התפקיד. איתרנו מבין המועמדים 212 אנשים שראויים לבצע את התפקיד. 
יוליה מלינובסקי (ישראל ביתנו):
מה האינטרס של אנשים להיות בוחנים במכרזים שלכם?

יחזקאל (חזי) שעיה:
רובם אנשים שיצאו לגמלאות ומחפשים עדיין להשפיע. רובם אנשים שהיו בעלי תפקידים, או בצבא, או במשטרה, בכלל במגזר הציבורי. חלקם אנשים שהיו ראשי אגפים במשרדי הממשלה. 

יוליה מלינובסקי (ישראל ביתנו):
לא רשום פה שהם גמלאים. יש פה רשימה שבה לא צוין שהם גמלאים. 

יחזקאל (חזי) שעיה:
רשום מה היה התפקיד שלהם בעבר. 

יוליה מלינובסקי (ישראל ביתנו):
כיצד אני אמורה לדעת מי מהם גמלאי ומי לא?

יחזקאל (חזי) שעיה:
כאשר הגשתי לוועדת הכספים את הבקשה צירפתי גם את הפרטים על כל אחד. 

יוליה מלינובסקי (ישראל ביתנו):
אדם שכרגע נמצא בשירות המדינה והוא מופיע ברשימה- - -

יחזקאל (חזי) שעיה:
הוא לא יהיה ברשימה הזאת. 

יוליה מלינובסקי (ישראל ביתנו):
כלומר, ברשימה הזאת מופיעים רק גמלאים?
היו"ר משה גפני:

הם כתבו במכתב: "רשימת בוחנים בוועדות המכרזים שהם נציגי ציבור, הן מקרב גמלאי המשרד והן מקרב הציבור הרחב". 
מוסי רז (מרצ):

היא שואלת אם יש גם עובדים שהם לא גמלאים. 
יוליה מלינובסקי (ישראל ביתנו):

שאלתי האם הבוחנים האלה מיועדים למכרזים הפנימיים של משרד מבקר המדינה.
יחזקאל (חזי) שעיה:

גם מכרזים פנימיים וגם מכרזים חיצוניים, רק של משרד מבקר המדינה.
מוסי רז (מרצ):

כמה מכרזים יש אצלכם שצריך כל כך הרבה בוחנים?

יוליה מלינובסקי (ישראל ביתנו):
אתה עובד עכשיו בשירות המדינה ואתה נמצא ברשימה הזאת. 
היו"ר משה גפני:

עובד מדינה יכול להיות ברשימה?
יחזקאל (חזי) שעיה:
לא. 
יוליה מלינובסקי (ישראל ביתנו):

אבל אמרת לי שכן. 
יחזקאל (חזי) שעיה:

אמרתי שלא יכול להיות עובד מדינה ברשימה הזו, אלא רק עובד לשעבר שחל עליו צינון של כמה שנים. וחוץ מזה הוא לא יכול לשבת בוועדה עם אנשים שעשו עליו אי פעם ביקורת. 
יוליה מלינובסקי (ישראל ביתנו):
ברשימה הזאת כולם גמלאים?
יחזקאל (חזי) שעיה:

יש שתי רשימות: אחת של נציגי הציבור ואחת של עובדי משרדי הממשלה. 

היו"ר משה גפני:
אין חלוקה ברשימה. 

יחזקאל (חזי) שעיה:
יש שתי רשימות שצורפו לתיק: רשימה אחת של עובדי המשרד, שזה מנהלי אגפים וסגני מנהלי אגפים, ורשימה אחת של נציגי ציבור. 

היו"ר משה גפני:
זה לא מה שמופיע אצלנו. 

יחזקאל (חזי) שעיה:
זה מה שהעברתי לוועדה. זה הועבר באותו קלסר. זו הרשימה של נציגי ציבור מבין אלה שהגישו, ופה אני מציין האם הם גמלאים שלנו או מה התפקיד הקודם שלהם. זה רשימה של עובדי המשרד, מנהלי אגפים וסגני מנהלי אגפים.

היו"ר משה גפני:
הם כבר לא עובדים במשרד?

יחזקאל (חזי) שעיה:
הם עדיין עובדים במשרד. אני צריך למנות מבין עובדי המשרד וכן נציג ציבור.

יוליה מלינובסקי (ישראל ביתנו):
יש שני סוגים של ועדות מכרזים: יש במשרד המשפטים, שאתם יושבים שם כבוחנים.

יחזקאל (חזי) שעיה:
אני לא יושב במשרד המשפטים ואין לנו קשר למשרדי הממשלה. אנחנו גוף חיצוני.
מוסי רז (מרצ):
יש לכם קשר: אתם מבקרים אותם. 
יחזקאל (חזי) שעיה:
אנחנו מבקרים אותם, נכון. 
יוליה מלינובסקי (ישראל ביתנו):
אתם יושבים בוועדה למינוי לאיזה תפקיד בתור בוחנים. 
יחזקאל (חזי) שעיה:
לא יושבים בתור בוחנים. 

סתיו שפיר (המחנה הציוני):
אפשר להבין את הרציונל של בחינת השמות? אנחנו לא מכירים את השמות פה. על מה אנחנו אמורים להצביע?
יחזקאל (חזי) שעיה:

חבר הכנסת מיקי לוי בישיבה הקודמת, אם היושב-ראש זוכר, אמר: איך אתה רוצה שאדע? אמרתי לו: בפעם הבאה אצרף קורות חיים. 
היו"ר משה גפני:

הם העבירו תיקים מלאי פרטים.

יחזקאל (חזי) שעיה:

אני רוצה להבהיר דבר אחד: אנחנו משרד מבקר המדינה. אנחנו גוף חוץ-ממשלתי. אנחנו לא יושבים בוועדות של נציבות שירות המדינה או בוועדות של משרד המשפטים בשום אופן. אסור לנו לשבת שם מכיוון שאלה הם גופים מבוקרים שלנו. אותו דבר, גם הם לא יושבים בוועדות שלנו, כדי שלא תהיה איזו השפעה עתידית בנושא ביקורת. לכן אנחנו ממנים נציגי ציבור לא ממשרדי ממשלה, אלא אם כן הם גמלאים ממשרדי ממשלה שפעלו בתפקידי ניהול מסוימים, ואחרי שהם עברו תקופת צינון מסוימת. יש קריטריונים ברורים מאוד. אחרי שעברו את כל הבדיקות- - -
יוליה מלינובסקי (ישראל ביתנו):

לאן אתם ממנים אותם? לאיזו ועדה?
יחזקאל (חזי) שעיה:

למשל יש לנו עכשיו מכרז לקליטת 18 עובדים למשרד. ברגע שכל המועמדים יעברו את הבחינות, יש ועדת בוחנים ונמנה את האנשים, אם זה לתפקידי ביקורת ואם זה לתפקידי חשבות. 
יוליה מלינובסקי (ישראל ביתנו):
אתה ממנה בוחן מתוך רשימה שלך, שאתה בחרת לעצמך. אחלה. וזה נקרא נציג ציבור. 

יחזקאל (חזי) שעיה:
ציינתי לפני כן, הבוחנים האלה הם נציגים שבחנו אם הם עומדים בתנאי הסף שנקבעו מראש. 

יוליה מלינובסקי (ישראל ביתנו):
מי יבחר מתוך הרשימה של 200 ומשהו אנשים מי יהיה הבוחן?

יחזקאל (חזי) שעיה:
זה יהיה אקראית, בסבב.

יוליה מלינובסקי (ישראל ביתנו):
כמה ועדות יש לכם בשנה?

יחזקאל (חזי) שעיה:
קליטת עובדים – בערך 30 עובדים חדשים בשנה. 

יוליה מלינובסקי (ישראל ביתנו):
כלומר כבוחן הסיכוי שלך להיות בוועדה קטן מאוד. 

יחזקאל (חזי) שעיה:
וכן יש לנו 30 עובדים בשנה למכרזים פנימיים. בואו נאמר: 60 עובדים נבחרים במכרזים. ל-60 העובדים האלה אני צריך למנות ועדות, גם פנימיות וגם חיצוניות. 

יוליה מלינובסקי (ישראל ביתנו):
כלומר מתוך הרשימה של 200 ומשהו בוחנים, בקצב כזה לכל אחד יש סיכוי להגיע לוועדה פעם בכמה שנים, אם יבחרו בו. 

יחזקאל (חזי) שעיה:
נכון. 
היו"ר משה גפני:

מה הבעיה כאן? 
יוליה מלינובסקי (ישראל ביתנו):
אסביר לך, אדוני היושב-ראש. אנחנו כל הזמן אומרים שמשרד מבקר המדינה הוא גוף שצריך לשמור עליו אבל גם כן צריך לאזן. 

היו"ר משה גפני:
לא חשוב. מה הבעיה במקרה הזה? אנחנו תמיד מאשרים את זה. 

יוליה מלינובסקי (ישראל ביתנו):

עכשיו אני שואלת שאלה שיכול להיות שלא חשבתם עליה קודם. הם פרסמו הודעה לציבור למי שרוצה להיות בוחן. הציבור פנה. הם עשו מיון, הם בחנו, הם החליטו והם ישבצו את זה לתוך הרשימה שלהם. 
היו"ר משה גפני:

נכון. מה את רוצה שיהיה?

יוליה מלינובסקי (ישראל ביתנו):
והאנשים האלה ייקראו נציגי ציבור. איזה ציבור זה מייצג אם המשרד הוא זה שבחן אותם? אתה קולט את חוט המחשבה שלי? 
היו"ר משה גפני:

לא כל כך. הבנתי בפעמים קודמות שהם צריכים ועדות מכרזים כדי לבחון קליטת 20 עובדים שהם אמורים לקלוט במשרד מבקר המדינה. לפי תנאי סף הם קובעים את הרשימה. יש בה את עובדי משרד מבקר מדינה ויש רשימה של גמלאים שהיו בעבר בשירות המדינה ועכשיו כבר לא עובדים, הם גמלאים. בתנאי הסף הם בחרו 200 אנשים מן הסוג הזה. עכשיו הם הולכים לפי איזשהו קריטריון ושמים את החברים האלה בוועדת המכרזים. יש איזה קריטריון. 
יוליה מלינובסקי (ישראל ביתנו):

הוא אמר: באקראי.
היו"ר משה גפני:

איך אתם בוחרים אותם?
יוליה מלינובסקי (ישראל ביתנו):
אתה בוחר לעצמך מי יבחן אותך?
יחזקאל (חזי) שעיה:

רציתי להסביר. 
היו"ר משה גפני:

בואו נפשט את זה. אנחנו חוזרים על עצמנו. יש ועדת מכרזים ואתה צריך לקבוע את האנשים שיהיו בוועדה. איך אתם בוחרים מן הרשימה הזאת מי יהיו חברי הוועדה?

יחזקאל (חזי) שעיה:

אני בודק ברשימה הזאת – אנחנו יודעים מה אותו אדם עשה בעבר שלו ויש לנו גם את קורות החיים שלו – ואם אני רואה שהאיש הזה עסק בתחום הכלכלי, נניח שהוא כלכלן- - -
יוליה מלינובסקי (ישראל ביתנו):
אתה בוחר את מי שהכי נוח לך כבוחן בוועדה.
יחזקאל (חזי) שעיה:
ממש לא. אני לא מכיר את האנשים האלה. 
יוליה מלינובסקי (ישראל ביתנו):
אבל אתה בוחן את קורות החיים שלו והוא עורך דין לשעבר. 

יחזקאל (חזי) שעיה:
אני לא מכיר את העובדים האלה, למעט הגמלאים שלנו. הגמלאים שלנו לא יישבו במכרזים שנועדו לבחור לתפקידים שבהם הם שירתו באותה חטיבה או באותו אגף. 
יוליה מלינובסקי (ישראל ביתנו):
אדוני היושב-ראש, אני מבקשת שהרשימה תהיה מתוך משרד האוצר, מתוך רשימת הדירקטורים. משרד האוצר קבע מאגר גדול מאוד. כי אני רואה פה ניגוד אינטרסים. 

יחזקאל (חזי) שעיה:
אין פה שום ניגוד עניינים. 

יוליה מלינובסקי (ישראל ביתנו):
אתה בוחר לעצמך, אתה מחליט מי יהיה ברשימה, ואחר כך אתה בוחר מתוך הרשימה מי יהיה הבוחן שלך. 

יחזקאל (חזי) שעיה:
ממש לא, זה פירוש לא נכון של מה שנאמר פה.

יוליה מלינובסקי (ישראל ביתנו):
זה מקום סגור ומסוגר שאין עליו שום ביקורת. 
יחזקאל (חזי) שעיה:
חברת הכנסת מלינובסקי, אני חייב להגיד לך שמה שאת פירשת כרגע ממש לא תואם את מה שאני אמרתי. 
יוליה מלינובסקי (ישראל ביתנו):
אולי יש לי בעיה בהבנת הנקרא. 
יחזקאל (חזי) שעיה:
אין פה הבנת הנקרא. הייתי יכול לצמצם את הרשימה, אבל זה יהיה לא הוגן כלפי אנשים שהגישו מועמדות ונמצאו מתאימים, כדי להגיד: אני מצמצם את זה למאה אנשים. לא היה נכון לעשות כך. 
יוליה מלינובסקי (ישראל ביתנו):
הם מקבלים שכר עבור הישיבות?

יחזקאל (חזי) שעיה:
כן, הם מקבלים שכר. 
יוליה מלינובסקי (ישראל ביתנו):
אמרת שהם גמלאים שמחפשים לעצמם תעסוקה. 

יחזקאל (חזי) שעיה:
גם. לשבת יום שלם בוועדה, משעה 8 בבוקר ועד 8 בערב ולקבל 416 שקל- - -

יוליה מלינובסקי (ישראל ביתנו):
אבל הם נציגי ציבור. 

היו"ר משה גפני:
אני לא רואה את הבעיה. אפשר להחליט בהצבעה. 
מיקי לוי (יש עתיד):
יוליה מלינובסקי, ההצעה שלך להכניס את זה לרשימת הדירקטורים של משרד האוצר, זה מין בשאינו מינו.
היו"ר משה גפני:

אני גם לא מסכים לזה. מה זה רשימת הדירקטורים של משרד האוצר?
יוליה מלינובסקי (ישראל ביתנו):
או כל רשימה אחרת. 
היו"ר משה גפני:

שם זה רשימה טובה?

יוליה מלינובסקי (ישראל ביתנו):
אבל פה מדובר על עובדים לשעבר של משרד מבקר המדינה.
מיקי לוי (יש עתיד):
אבל זה רק נציג אחד בכל ועדה.
יוליה מלינובסקי (ישראל ביתנו):
איזה מין נציג ציבור זה? איזה ציבור הוא מייצג? את עובדי משרד מבקר המדינה שהם חברים שלו לשעבר?
יחזקאל (חזי) שעיה:
אבל כך זה נעשה גם בשירות המדינה. 

יוליה מלינובסקי (ישראל ביתנו):
זו רשימה שאתם בניתם אותה, אתם בחרתם אותה. סתיו שפיר, את אוהבת להילחם על הצדק ועל השקיפות. איפה פה השקיפות?

יחזקאל (חזי) שעיה:
זה נעשה כך בשירות המדינה. 
סתיו שפיר (המחנה הציוני):
זה היה נשמע לי בסדר גמור. אני לא מבינה מה הבעיה. 
יוליה מלינובסקי (ישראל ביתנו):
משרד מבקר המדינה עשה לעצמו רשימה.
היו"ר משה גפני:

גבירותי ורבותי, בוועדת הכספים כאשר מתנהל ויכוח אנחנו בסוף מקבלים הכרעה בהצבעה. כל אחד מביע את דעתו, זו זכותו המלאה. 
יחזקאל (חזי) שעיה:
רציתי להבהיר שגם בנציבות שירות המדינה נציגי הציבור נקבעים באותו אופן. גם הם מפרסמים קריאה ועושים אותו תהליך. 
יוליה מלינובסקי (ישראל ביתנו):
יכול להיות שרף השקיפות שלי גבוה יותר. 
היו"ר משה גפני:

מי בעד אישור הרשימה שהביא מבקר המדינה לגבי נציגי הציבור ונציגים במשרד מבקר המדינה, לגבי מועמדים שונים, רשימת בוחנים לוועדות בחינה למינוי עובדים? מי נגד? מי נמנע?

הצבעה

בעד – 3
נגד – 1 

נמנעים – אין

רשימת הבוחנים לוועדות בחינה למינוי עובדים במשרד מבקר המדינה נתקבלה.
יוליה מלינובסקי (ישראל ביתנו):
אני נגד כי זה לא רשימה של נציגי ציבור. זה רשימה של עסקנים של משרד מבקר המדינה. 
היו"ר משה גפני:
הרשימה אושרה. 
תודה רבה. הישיבה נעולה. 
הישיבה ננעלה בשעה 12:30.

